የቻይና ባለሃብቶች በኢትዮጵያ በተለያዩ የኢንቨስትመንት መስኮች እንዲሰማሩ ጥሪ ቀረበ
 ኢትዮጵያ የቻይና ባለሀብቶች በጨርቃ ጨርቅ፣ ቆዳና ቆዳ ውጤቶች ኢንዱስትሪ የኢንቨስትመንት ዘርፍ እንዲሰማሩ ጥሪ አቀረበች። ፕሬዚዳንት ዶክተር ሙላቱ ተሾመ ዘጠኝ አባላት ያለውና በቻይና ምክትል የውጭ ጉዳይ ሚኒስትር የሚመራ የቻይና ልኡካን ቡድን ትናንት በብሔራዊ ቤተመንግሥት አነጋግረዋል።ፕሬዚዳንት ሙላቱ በውይይቱ ላይ ኢትዮጵያ በጨርቃ ጨርቅና ቆዳ ውጤቶች ዘርፍ እምቅ ሃብት እንዳላት በመጠቆም ባለሃብቶቹ በዘርፉ ላይ ቢሰማሩ ውጤታማ እንደሚሆኑ ገልጸዋል።የቻይና ምክትል የውጭ ጉዳይ ሚኒስትር ዣንግ ሚንግ ኢትዮጵያ እያስመዘገበች ያለውን ፈጣን እድገት በማድነቅ በሁለቱ አገራት መካከል ያለው የኢኮኖሚ ግንኙነት ተጠናክሮ እንዲቀጥል ለማድረግ ዝግጁ ማሆናቸውን ገልጸዋል።ዣንግ ሚንግ ቻይና በቂ የሰለጠነ የሰው ኃይል እንዳላት በመጠቆም፥ አገሪቱ ከኢትዮጵያ ጋር በኢንቨስትመንት በኩል የጋራ ተጠቃሚነታቸውን ለማረጋገጥ እንደምትሰራ ተናግረዋል።ቻይና ከኢትዮጵያ ጋር የምትፈጥረው ጠንካራ ግንኙነት ከሌሎች የአፍሪካ አገራት ጋር ያላትን ትስስር ለማጠናከርም እንደሚረዳ መናገራቸውን ኢዜአ ዘግቧል።